intbaht bin-nuqqas tiegħek l-ewwel darba mhux meta l-aħħar nifs minn ħalqek ħareġ, u ħaġa mejta bqajt bħas-sodda tiegħek, bla ħsieb, bla ħars u bla taħrik. Qisek rieqda w msitrieħa wisq stħajjiltek u wiċċek seraq leħħa ta' xbubitu— bħal kieku kien il-ħsieb li jxejjaħ, joqtol, u mhux iż-Żmien li jagħnet waqt li ngħixu. Intbaht li wisq kont nieqsa xħin stennejna waqt li ġo kaxxa b'sengħa wisq maħsuba kont maqfula. Min ġej, min sejjer kien, u ż-żmien kien wasal qrib u ma rajtekx; u biex ikiddni għadda ħsieb minn rasi: 'Kif għad mhix hawn; Sa tħalli min jistenna'' U nfqajt bla ħsieb, bla kliem, u bkejt tarbija.